नई दिल्ली। पूर्व वित्तमंत्री और वरिष्ठ बीजेपी नेता यशवंत सिन्हा ने मोदी सरकार पर हमला बोलते हुए जीएसटी को सबसे खराब टैक्स सिस्टम बताया। यशवंत सिन्हा ने मंगलवार को कहा कि अरुण जेटली गुजरात की जनता पर बोझ हैं। इसलिए देशवासियों का यह मांग करना उचित होगा कि जेटली उन्हें हुई कठिनाइयों के लिए पद छोड़ें। ज्ञात हो कि अरुण जेटली गुजरात से राज्यसभा के सदस्य हैं।
गुजरात में अगले महीने असेंबली इलेक्शन हैं। सिन्हा यहां 'लोकशाही बचाओ आंदोलन' के एक्टिविस्ट्स के बुलावे पर आए थे। बीजेपी के वरिष्ठ नेता और पुर्व वित्तमंत्री यशवंत सिन्हा ने मोदी सरकार को हिटलरशाही करार दिया।
पीएम मोदी पर परोक्ष रुप से निशाना साधते हुए सिन्हा ने कहा कि अगर पिछले 70 सालों में देश में कोई विकास का काम नहीं हुआ है तो वाजपेयी सरकार में जो काम हुए वो क्या थे। देश में हमेशा लोकशाही रही है लेकिन अब हिटलरशाही चल रही है।
जेटली ने सितंबर में सिन्हा पर तंज कसते हुए कहा था कि वो 80 साल की उम्र में जॉब खोज रहे हैं। इस बारे में पूछे गए एक सवाल पर सिन्हा ने कहा कि वो किसी मार्गदर्शक मंडल का हिस्सा नहीं हैं। सिन्हा ने कहा कि वो उन लोगों से ज्यादा फिट हैं जो बैठकर भाषण देते हैं।
उन्होंने जेटली के खिलाफ अपनी तल्खबयानी जारी रखते हुए कहा, 'मै वित्त मंत्री को गुजराती नहीं मानता। वह गुजरात से राज्यसभा के लिए चुने गये होंगे पर वे आप पर बोझ हैं। अगर वह नहीं चुने जाते तो उनकी जगह किसी गुजराती को मौका मिला होता।'
हर ताज़ा अपडेट पाने के लिए नईदुनिया के Facebook पेज को लाइक करें